**Н А Р Е Д Б А**

**ЗА РЕД И УСЛОВИЯ ЗА ПОСТАВЯНЕ НА ПРЕМЕСТВАЕМИ СЪОРЪЖЕНИЯ НА ТЕРИТОРИЯТА НА ОБЩИНА ТРЯВНА**

**РАЗДЕЛ I**

**ОБЩИ РАЗПОРЕДБИ**

 **Чл. 1. /1/** Тази Наредба определя видовете, предназначението, изискванията към оформлението и поставянето на преместваеми съоръжения и правомощията на отделните звена на Община Трявна относно реда за тяхното разрешаване.

**/2/** Тази наредба урежда реда за поставяне на преместваеми съоръжения върху терени частна, общинска и държавна собственост.

**Чл. 2. /1/** Преместваемо съоръжениe по смисъла на тази наредба е обект, предназначен за търговски или други обслужващи дейности, който не е трайно свързан с терена и не нарушава целостта на настилката под него. Преместваемите съоръжения са елементи от системата на градското обзавеждане.

**/2/** Преместваеми съоръжения по ал. 1 могат да се поставят върху части от тротоари, части от площадни пространства, както и върху свободни площи и имоти, без това да пречи на основното предназначение на терените, върху които се поставят.

**/3/** Преместваеми съоръжения по ал. 1, могат да се поставят и върху държавни, общински или частни терени /урегулирани поземлени имоти/, върху които не е осъществено предвиденото съгласно действащите подробни устройствени планове строителство, до неговото осъществяване.

**/4/** Преместваеми съоръжения се поставят с разрешение на главния архитект на Община Трявна или писмено упълномощено от него длъжностно лице, при спазване на градоустройствените, архитектурно-художествените, инженерно-техническите и санитарно-хигиенните норми и изисквания за формиране на благоприятна жизнена среда.

**Чл. 3.** Не са предмет на тази наредба:

1. Преместваеми съоръжения, разположени в обособени търговски площи.

2. Съоръжения, разположени в паркове, градини, площи за озеленяване, предвидени с плановете за застрояване и регулация или паркоустройствени проекти.

3. Рекламно-информационни съоръжения, регламентирани с Наредбата за организация, осъществяване и контрол на рекламната дейност и разполагане на информационно-указателни табели и обяви на територията на Община Трявна.

4. Временни обекти, съгласно § 17 от ПР на ЗУТ.

**РАЗДЕЛ II**

**ВИДОВЕ ПРЕМЕСТВАЕМИ СЪОРЪЖЕНИЯ**

**Чл. 4. /1/** По своето предназначение и вид, преместваемите съоръжения могат да бъдат:

1. Обслужващи търговията:

1.1. Павилион;

1.2. Маса и щендер;

1.3. Количка;

1.4. Маркови фризери и машини за сладолед, хладилни витрини за безалкохолни напитки, кафе автомати;

1.5. Временна базарна конструкция;

1.6. Слънцезащитно устройство /сенници, тенти и др./, когато същите не са закрепени трайно към терена и не се демонтират в края на летния сезон;

1.7. Скари;

1.8. Други обекти за търговия и услуги.

2. Навес към спирките за МГТ.

3. Обслужващи рекреацията - атракционни съоръжения /виенски колела, влакчета, колички, люлки с ел. задвижване и др. подобни/, спортни и детски съоръжения с комерсиален характер.

4. Тоалетна кабина.

5. Контролен пункт, павилион за охрана /на паркинги и др./

6. Преместваеми обекти за местодомуване на леки моторни превозни средства с площ до 20 кв.м.

7. Открити площадки за съхранение, складиране и продажба на дърва за огрев и дървен материал.

8. Преместваеми обекти за складиране на дърва на граждани, разположени в междублокови пространства.

9. Временни съоръжения за осигуряване на защита и достъп до обекти (метални рампи, платформи и асансьори, метални стълби, строителни скелета и други съоръжения, свързани със строителството).

10. Други обекти, по смисъла на чл.56, ал.1 от ЗУТ.

**/2/** По своя характер преместваемите съоръжения по ал. 1 могат да бъдат:

1. С унифициран дизайн - промишлен продукт, предназначен за серийно производство.

2. С индивидуален дизайн - предназначен за единично производство, съобразено със спецификата на градската среда.

3. С “Общински типови проекти” - инвестиционни проекти за преместваем обект или елемент на градското обзавеждане, които определят външен вид, конструкция, характеристики и материали на обекта или елемента и се използват задължително, когато според одобрената схема за поставяне е предвидено поставяне на обект или елемент по типови проекти.

**Чл. 5.** Преместваемите съоръжения, съгласно чл. 4, ал. 1, т. 1.1 - павилиони, могат да бъдат предназначени само за продажба на стоки и услуги, както следва:

1. Дребни пакетирани хранителни стоки;

2. Печатни произведения;

3. Цветя;

4. Цигари;

5. Ядки, бонбони;

6. Сладолед;

7. Кафе, безалкохолни напитки и закуски;

8. Фишове за тото и лотарийни билети;

9. Стоки с акционен характер /свързани с честване на празници/.

**Чл. 6.** Преместваемите съоръжения по чл. 4, ал. 1, т. 1.2 – маси и щендери, могат да бъдат предназначени само за продажба на стоки, както следва:

1. Печатни произведения;

2. Цветя;

3. Плодове и зеленчуци;

4. Лотарийни билети;

5. Стоки с акционен характер /свързани с честване на празници/.

**Чл. 7.** Преместваемите съоръжения по чл. 4, ал. 1, т. 1.3 – колички, могат да бъдат предназначени само за продажба на стоки, както следва:

1. Сладолед;

2. Пуканки;

3. Варена царевица.

**Чл. 8.** Преместваемите съоръжения по чл. 4, ал. 1, т. 1.6 - слънцезащитни устройства /сенници, тенти и др./, могат да се монтират непосредствено до заведения за обществено хранене за покриване на търговските площи за сервиране на открито.

**РАЗДЕЛ III**

**ИЗИСКВАНИЯ ПРИ ПОСТАВЯНЕ НА ПРЕМЕСТВАЕМИ**

**СЪОРЪЖЕНИЯ**

**Чл. 9.** Във връзка със спецификата на градската среда и различните изисквания към преместваемите съоръжения, територията на Община Трявна се разделя на следните зони,

определени с Наредба за определянето и администрирането на местните такси и цени на услуги на територията на Община Трявна, както следва:

І-ва търговска зона

1.ул.”П.Р.Славейков” от ул.”Стара планина” до старинния мост.

2.ул.”Ангел Кънчев” от старинния площад до ул. „Шипка”.

3. ул.”Проф.П.Райков”.

4. ул.”Бачо Киро”.

ІІ-ра търговска зона

1. ул.”П.Р.Славейков” от ул.”Стара планина” до стадиона.

2. ул.”В.Левски “ в участъка от ул.”А.Кънчев” до ж.п.прелеза.

3. ул.”А.Кънчев” от ул.”Шипка” до гаров площад.

4. ул. „ Стара планина”.

5. гр. Плачковци - пл.”Илинден”.

6. гр. Плачковци - ул.”Стара планина” от ТПК ”Колективен труд” до ДСК и ул.”Бузлуджа” до ОУ ”В.Левски”.

ІІІ–та търговска зона

Останалите части от гр.Трявна и гр.Плачковци, заедно с присъединените квартали и селата на територията на общината.

**Чл. 10.** На територията на първа и втора зони се разрешава поставянето на преместваемите съоръжения, обслужващи транспорта по чл. 4, ал. 1, т. 2 – навес към спирките за МГТ само с унифициран за града дизайн.

**Чл. 11.** На територията на първа зона се разрешава поставянето на преместваеми съоръжения по чл. 4, ал. 1, т. 1.1 - павилиони, само с унифициран дизайн за всеки вид.

**Чл. 12. /1/** Проектите за преместваеми съоръжения по чл. 4, ал. 1, т. 1.1; т.1.6, т.2, т.6 и т.8, разположени в първа зона, се одобряват от главния архитект на Община Трявна, след решение на ОЕСУТ, ако разрешителното е за срок по-дълъг от 15 /петнадесет/ дни.

**/2/** Проектите за преместваеми съоръжения по чл. 4, ал. 1, т. 1.1; т. 1.6 и т.2, т.6 и т.8, разположени в останалите зони на града и в селата и проектите за останалите преместваеми съоръжения, когато такива проекти се изискват, се одобряват от главния архитект.

**/3/** Обемът и съдържанието на проектите за преместваеми съоръжения, както и необходимите съгласувания със заинтересованите ведомства, се определят от главния архитект в зависимост от местоположението и спецификата на съоръжението.

**/4/** Преместваеми обекти по чл. 4, ал.1, т.8 се поставят по изготвени от общинска администрация “Общински типови проекти”, които определят външен вид, конструкция, характеристики и материали на обекта.

**Чл. 13. /1/** С тръжните или конкурсни условия за отдаване под наем на общински терени за разполагане на преместваеми, съоръжения по чл. 4, ал.1, т. 1.1– павилиони, се конкретизират изискванията за типа и вида съоръжение.

**/2/** Общината има право да обявява конкурси или търгове за определяне на типа и дизайна на търговско съоръжение по чл. 4, ал. 1, т. 1.1 в терените, попадащи в първа зона, както и за съоръженията по т.2.

**Чл. 14.** Преместваемите съоръжения по чл. 4, ал. 1, т. 1.6 се монтират при предварително доказана градоустройствена възможност и въз основа на одобрен индивидуален проект.

**Чл.15. /1/** Забранява се разполагането на преместваеми съоръжения:

1. Когато затрудняват пешеходния поток и обслужването на обектите.

2. Когато закриват витрини и прозорци от партерния етаж на сградите. Изключения могат да се допускат само в следните случаи:

- при продажба на сладолед, пуканки и безалкохолни напитки пред магазини за хранителни стоки и заведения за хранене и развлечение, от осъществяващите търговска дейност в тях;

- при продажба на плодове и зеленчуци пред магазини за хранителни стоки и плодове и зеленчуци.

3. Върху терени, отредени за паркове, градини и озеленяване, с изключение на допустимите по тази наредба и включени в схемите по чл. 17.

4. По чл. 4, ал. 1, т. 1.1 - павилиони за дребни пакетирани хранителни стоки в първа и втора зони.

5. По чл. 4, ал. 1, т. 1.7 – скари в първа зона.

Изключения от това условие се допускат само във връзка с празници и мероприятия от общоградско или национално значение.

6. В обслужващите сервитути на инженерните съоръжения.

7. С лош технически и естетичен вид.

**/2/** Съоръженията по чл. 4, ал. 1, т. 1.2, т. 1.3, т. 1.4 и т. 1.7 се прибират от търговеца, на чието име е издадено разрешително за търговска дейност след почистване на отреденото място в края на всеки ден.

**РАЗДЕЛ IV**

**РЕД ЗА РАЗРЕШАВАНЕ НА ПРЕМЕСТВАЕМИ СЪОРЪЖЕНИЯ**

**ВЪРХУ ОБЩИНСКИ ТЕРЕНИ**

 **Чл.16. /1/** Преместваеми съоръжения по чл. 4 се разполагат върху терени - публична и частна общинска собственост, при спазване на изискванията и ограниченията на настоящата Наредба, въз основа на цялостни и подробни схеми за разполагане.

**/2/** Схемите по ал.1 се изготвят от техническата служба и се одобряват от главния архитект, след решение на ОЕСУТ.

**Чл. 17 /1/** Цялостната схема за разполагане се изготвя за територията на първа зона върху картен материал в подходящ мащаб. На нея се обозначават местата за разполагане на единични съоръжения и зоните за разполагане на групи съоръжения, както и изискванията за вид и предназначение на преместваемите съоръжения по чл. 4.

**/2/** Подробните схеми за разполагане се изготвят за всяко единично съоръжение, както и за съоръженията, разположени в група върху извадка от кадастъра с нанесени подземни съоръжения в М 1:500 или М 1:1000. На тези схеми се нанасят размерите на преместваемите съоръжения, отстоянията между тях, техния вид, изисквания за цветово оформление, допустимо по Наредбата предназначение и др. технически или естетически изисквания в зависимост от местонахождението на обектите.

**Чл. 18.** Подробните схеми за разполагане се съгласуват при необходимост с:

1. „Енерго про мрежи” АД;

2. "В и К" ООД ;

3. Министерството на културата, по реда на чл.125, ал.6 от ЗУТ - в случаите, когато преместваемите съоръжения се разполагат върху територия с културно-историческо наследство или техни охранителни зони;

4. ПП – КАТ при РУ ” Полиция” Трявна;

5. Други заинтересовани ведомства.

**Чл. 19. /1/** Отдаването под наем на общински площи за разполагане на преместваеми съоръжения по чл. 4, ал. 1, т. 1.1 – павилион, съгласно одобрените схеми се извършва по реда на НРПУРОИ. За останалите случаи по чл. 4 се издава Разрешение за ползване.

**/2/** Заплащането на такса за разполагане на преместваеми съоръжения по чл. 4, с изключение на ал.1, т.1.1 на същия член съгласно одобрените схеми се извършва по реда на Наредба за определянето и администрирането на местните такси и цени на услуги на територията на Община Трявна.

**/3/** Ползването на общински терени за монтиране на преместваеми съоръжения по чл. 4, ал. 1, т. 1.6 се разрешава на собствениците на заведения за обществено хранене за покриване на търговските площи за сервиране на открито, без търг и по цени съгласно Наредба за определянето и администрирането на местните такси и цени на услуги на територията на Община Трявна.

**/4/** Разполагането на преместваеми съоръжения по чл. 4, ал. 1, т. 2 се разрешава на името на общината въз основа одобрени проекти, без заплащане на такси и наеми.

**/5/** Ползването на общински терени за монтиране на преместваеми съоръжения по чл. 4, ал. 1, т. 6, т. 8 и т.9 се разрешава на собственици, наематели или ползватели на жилища в близост с одобрената схема за разполагане на преместваемия обект, а по чл.4, ал.1, т. 9 - на собствениците на обектите.

**/6/** Исканията за издаване на разрешения за ползване на общински терени за поставяне на преместваеми съоръжения, с изключение на тези по чл. 4, ал. 1, т. 1.1 се удовлетворяват по реда на тяхното постъпване в общинска администрация. Когато има постъпили на една и съща дата две или повече заявления за един и същи обект по одобрената схема се провежда търг или конкурс по реда на НРПУРОИ.

 **/7/** В разрешението, издадено от кмета на общината се посочват точното местоположение, площ, срока, който не може да бъде по дълъг от 3 години, условията и реда за заплащане на дължимите такси и условията за ползване на общинския терен.

 **/8/**  В случай на постъпило искане от собственика на преместваемото съоръжение за удължаване срока за ползване на терена и след осъществени редовни плащания и спазване на изискванията, посочени в тази наредба, през изтеклия предишен период, срокът на издаденото разрешение се удължава.

**Чл. 20.** Разрешенията за поставяне на съоръженията по чл.4, ал.1, т.1.1; т. 1.5; т. 1.6; т. 2; т. 4, т. 5 , т.6, т.8, т.9 се издават от главния архитект или от писмено упълномощено от него лице, по образец - Приложение № 1.

**Чл. 21.** Разполагането на преместваеми съоръжения по чл. 4, ал. 1, т. 1.2; т. 1.3; т. 1.4; т. 1.7, т. 3 се извършва по реда на Наредба за търговската дейност на територията на Община Трявна въз основа схемата по чл. 17. За същите се издава разрешение за търговия на открито.

**РАЗДЕЛ V**

**РЕД ЗА РАЗРЕШАВАНЕ НА ПРЕМЕСТВАЕМИ СЪОРЪЖЕНИЯ ВЪРХУ ДЪРЖАВНИ ТЕРЕНИ**

**Чл. 22. /1/** Преместваеми съоръжения се разполагат върху терени - публична и частна държавна собственост при спазване на изискванията и ограниченията на настоящата Наредба, въз основа на подробна схема за разполагане.

**/2/** Схемата по ал. 1 се изготвя от инвеститора, съгласувано с ведомството, на което е предоставен за управление терена, а за останалите случаи с Областния управител.

**/3/** Схемата по ал. 1 се одобрява от главния архитект на Община Трявна и се нанася в цялостната схема, служебно от техническата служба.

**Чл. 23.** Изработването и съгласуването на схемите по чл. 22 се извършва по реда на чл. 17 и на чл. 18, а одобряването на проектите и издаването на разрешението за поставяне или търговия на открито - съгласно чл. 12, чл. 20 и чл. 21 от настоящата Наредба.

**РАЗДЕЛ VI**

**ВЪТРЕШНОСЛУЖЕБЕН КОНТРОЛ**

**Чл. 24.** Контролът за законността и правилността на актовете и отказите, издаден и по реда на тази Наредба от Главния архитект, от Кмета на Община Трявна, Кмета на Кметство Плачковци или от упълномощени от тях длъжностни лица.

**Чл. 25.** Преместваемите съоръжения подлежат на премахване, когато:

1. са поставени без разрешение или в противоречие с издаденото разрешение;

2. са поставен и в чужд имот, без правно основание или правното основание за издаване на разрешението за поставяне е отпаднало;

3. не отговарят на правилата и нормативите за устройство на територията;

4. не отговарят на изискванията по чл. 169, ал. 1, т. 1, 2, 3, 4 и 6 от ЗУТ;

5. срокът на разрешението за поставяне е изтекъл;

6. не отговарят на други изисквания , определени с тази Наредба.

**Чл. 26.** Премахването на съоръженията по чл. 27 се извършва по реда на чл. 57а, ал. 2 до ал. 8 от ЗУТ.

**Чл. 27.** За въпроси, неуредени в този раздел се прилага Закона за устройство на територията.

**РАЗДЕЛ VII**

**АДМИНИСТРАТИВНО НАКАЗАТЕЛНИ РАЗПОРЕДБИ**

**Чл. 28.** Наказва се с глоба до 500 лв. този, който:

1. Извършва дейност по поставяне на преместваемо съоръжение в нарушение /отклонение/ от настоящата Наредба.

2. Не изпълни писмено нареждане на административен орган по реда на тази Наредба.

3. Премахне, унищожи или допусне премахване или унищожаване на преместваемо съоръжение без разрешение на компетентните органи.

4. Постави преместваемо съоръжение без необходимото разрешение.

5. Не извърши възстановителни работи и не отстрани за своя сметка нанесените повреди вследствие на осъществената от него дейност.

6. Не изпълни в определен срок заповед по чл. 28 за премахване на незаконно поставено преместваемо съоръжение.

7. Други нарушения по тази Наредба.

**Чл. 29. /1/** Установяването на нарушенията по тази Наредба се извършва от упълномощени от Кмета на Община Трявна или от Кмета на Кметство Плачковци длъжностни лица.

**/2/** Наказателните постановления се издават от Кмета на общината или от упълномощено от него лице.

**/3/** Нарушителите на други нормативни актове, уреждащи тази дейност, се наказват по реда и условията на съответните разпоредби.

**Чл. 30.** Наказателни постановления, с които е наложена глоба до 10 лв. не подлежат на оспорване.

**РАЗДЕЛ IХ**

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Тази Наредба влиза в сила от датата на публикуването й в сайта на Община Трявна.

 **ПРИЛОЖЕНИЕ 1**

**РАЗРЕШИТЕЛНО**

**ЗА ПОСТАВЯНЕ НА ПРЕМЕСТВАЕМО СЪОРЪЖЕНИЯ**

**№ …………………… от ……………………………….. год.**

 На основание чл. 56, ал.2 от ЗУТ, съгласно Наредба за ред и условия за поставяне на преместваеми съоръжения на територията на Община Трявна и въз основа на………………..................................................

**СЕ РАЗРЕШАВА НА:**

……….……………………………………………………….......ЕГН ………………………

/име - собствено, бащино, фамилно на физическо лице или управител на юридическо лице/

………………………………………………………..……............ЕИК……………………..

 /фирма, организация, ведомство/

………………………………………………......................................................................

/ адрес на физическо лице или седалище на юридическо лице /

**ДА ПОСТАВИ**

……………………………………………………………………………………………..........

/ преместваем павилион, кабина, слънцезащитно съоръжение, други /

на адрес……………………………………………………………………..................

/улица, площад, описание на мястото /

 с размери ……………………………, за срок ………………………....................

за продажба на ………………………………………………….…………..................

имотът е собственост на ………………………………………….……………......

- разрешение за ползване на общинска площ………………………………….

- документ за собственост ……………………………………………..................

- договор за наем /учредено право на ползване/ .................................

.......................................................................................................................................

съгласно скица № ………………..../ ……………………год. от Община Трявна

 **ПРИ УСЛОВИЯ:**

1.Търговското съоръжение да има подходящ естетически вид и да отговаря на конкретното предназначение.

2. Търговецът е длъжен да почиства прилежащия на търговското съоръжение терен, за което носи отговорност пред контролните органи.

3. При нанесени щети върху улични и тротоарни настилки, зелени площи и други общински благоустройствени мероприятия и съоръжения, търговецът е длъжен незабавно да ги отстрани, в противен случай носи отговорност по НК.

4. Разрешителното не може да се преотстъпва на други физически или юридически лица. Същото се съхранява от търговеца по време на работа и се предоставя при поискване на съответните контролни органи.

5. Разрешителното се смята за невалидно, ако бъдат продавани други стоки.

6. След изтичане срока на разрешителното, търговецът се задължава да премахне поставеното съоръжение в десетдневен срок.

7. Представени документи: съдебна регистрация ................................................................

……………………......................................................................................................................,

документ от РЗИ ...................……………………..................................................................,

документ от РСПБЗН …………………………..………........................................................,

служебни бележки от ВиК.......................................................................................................,

„Енерго про” АД ........................................................................................................................

8. Други условия:

…………………………………………………………………………………………………..

……………...........…………….………………………………………………………..............

Платена такса …………..……………… лв. с кв. № …..……….……………...............

от ………………….…………………....................

Разрешението се издава по повод заявление вх. № …………………...................................

/….....................................г.

ГЛ . АРХИТЕКТ:

 /подпис и печат/